
Text rozhodnutia
Súd: Krajský súd Trnava Spisová značka: 25CoE/69/2014 Identifikačné číslo súdneho spisu: 2397899314 Dátum vydania rozhodnutia: 02. 09. 2014 Meno a priezvisko sudcu, VSÚ: JUDr. Ľubica Spálová ECLI: ECLI:SK:KSTT:2014:2397899314.3 Uznesenie Krajský súd v Trnave vo veci exekúcie v prospech oprávneného: Credit Clearing Center, a.s. so sídlom Nitra, Farská1338/42, IČO: 35 839 651, zastúpenému advokátom: JUDr. Ing. Ľubomír Navračič, PhD., so sídlom Bratislava, Miletičova 21, proti povinným: 1. C. Y., nar. XX.X.XXXX, bytom R., U. XXX/XX, zastúpenému advokátkou: JUDr. Jana Fridrichová, so sídlom Bratislava, Jakubovo nám. 9, 2. H. J., nar. X.X.XXXX, bytom J. B. P., T. XXX/X, zastúpeného spoločnosťou: Geško, Hulín a partneri, s.r.o., so sídlom Bratislava, Velehradská 33, 3a. T. B., nar. XX.XX.XXXX, bytom J. B. P., T. XXX/X, 3b. Y. T., nar. X.XX.XXXX, bytom J. B. P., C. XXX/XX, 3c. T. U., nar. XX.XX.XXXX, bytom B. J., U. S. a T. XX/ XX, 4. J. J., nar. X.X.XXXX, bytom V. U. XXXX, zastúpenej advokátkou: JUDr. Jana Fridrichová, so sídlom Bratislava, Jakubovo námestie 9, pre vymoženie 23.235,74 Eur s príslušenstvom a trov exekúcie, vykonávanej súdnym exekútorom: JUDr. Peter Juhás, so sídlom Trnava, Vajanského 18, pod č.k. EX 375/97/T, na odvolanie oprávneného proti uzneseniu Okresného súdu Galanta č.k. 8Er/1188/1997-273 zo dňa 9.1.2014, takto r o z h o d o l : Odvolací súd napadnuté uznesenie súdu prvého stupňa p o t v r d z u j e . o d ô v o d n e n i e : Napadnutým uznesením prvostupňový súd výrokom I. exekúciu vedenú pred súdnym exekútorom JUDr. Petrom Juhásom, so sídlom Exekútorského úradu Matúškova 1, Trnava, pod sp. zn. EX 357/97 vyhlasuje za neprípustnú a na základe toho exekúciu zastavuje. Výrokom II. súd rozhodol, že o trovách exekučného konania rozhodne samostatným uznesením a výrokom III., že o trovách právneho zastúpenia rozhodne samostatným uznesením. Rozhodnutie prvostupňový súd odôvodnil právne aplikáciou ust. § 37 ods. 1, § 41 ods. 1, § 57 ods. 1 písm. a), g), ods. 4 a § 58 ods. 1 Exekučného poriadku s poukazom na § 103 O.s.p. Vecne argumentoval tým, že z obsahu spisu zistil, že exekučným titulom v danej veci je platobný rozkaz Okresného súdu Galanta č.k. 1Rob/778/96 zo dňa 20.9.1996, ktorý nadobudol právoplatnosť a vykonateľnosť dňa 26.10.1996, z ktorého vyplýva, že žalovaní boli štyria odporcovia C. Y., H. J., T. J. a J. I., pričom súd vo výroku platobného rozkazu uložil povinnosť iba odporcovi. Zo záhlavia exekučného titulu je tak zrejmé, že sú v ňom uvedení štyria odporcovia a vo výrokovej časti platobného rozkazu je stanovená povinnosť iba jednému z nich, pričom nie je zrejmé ktorému a to bez akéhokoľvek vymedzenia rozsahu ich plnenia. Ďalej súd zistil, že v exekučnom titule chýba doložka vykonateľnosti. V danom prípade exekučný titul predmetný platobný rozkaz nespĺňa požiadavky materiálnej vykonateľnosti, keďže neobsahuje presné vymedzenie povinnosti každého zo štyroch povinných, ako ani presný rozsah a obsah ich plnenia. S poukazom na viaceré rozhodnutia vyšších súdov potom súd uzavrel, že ak bude exekúcia nesprávne nariadená, na základe exekučného titulu, ktorý nespĺňa vyššie uvedené požiadavky musí byť v každom štádiu i bez návrhu zastavená. Keďže potom predmetné exekučné konanie sa viedlo na základe exekučného titulu, ktorý nespĺňal požiadavky materiálnej vykonateľnosti, súd exekučné konanie v zmysle § 57 ods. 1 písm. g) O.s.p. zastavil. S poukazom na ust. § 196, § 200 ods. 1, 2, § 203 ods. 1, 2, 3 Exekučného poriadku súd uzavrel, že o náhrade trov exekučného konania a trov právneho zastúpenia rozhodne samostatným uznesením. Proti tomuto uzneseniu podal prostredníctvom svojho právneho zastúpenia odvolanie oprávnený, ktorým sa domáhal, aby odvolací súd napadnuté uznesenie súdu prvého stupňa zrušil a aby súdny exekútor pokračoval vo vykonávaní exekúcie. Odvolanie odôvodnil s poukazom na § 205 ods. 2 písm. f) O.s.p. s tým, že rozhodnutie súdu vychádza z nesprávneho právneho posúdenia veci. Poukázal na to, že súdna exekúcia môže byť nariadená len na základe titulu, ktorý je vykonateľný po stránke materiálnej a formálnej. Podľa názoru oprávneného predložený exekučný titul predmetný platobný rozkaz spĺňa predpoklady materiálnej i formálnej vykonateľnosti rozhodnutia. Odporcovia sú v predmetnom platobnom rozkaze dostatočne a určito individualizovaní podľa mien a rodných čísel a taktiež povinnosť zaplatiť navrhovateľovi peňažnú sumu je v predmetnom platobnom rozkaze dostatočne jasne vymedzená. Skutočnosť, že Okresný súd Trnava vo výroku uviedol ukladá odporcovi je podľa názoru oprávneného chybou v písaní, ku ktorej došlo pri písomnom vyhotovení rozhodnutia a túto chybu môže kedykoľvek súd opraviť podľa § 164 Občianskeho súdneho poriadku. Pokiaľ súd uvádza, že v exekučnom titule chýba doložka vykonateľnosti, v spisovej dokumentácii oprávneného sa uvedený exekučný titul nachádza a je opatrený doložkou právoplatnosti a vykonateľnosti a preto kópiu tohto exekučného titulu pripája k odvolaniu. Ostatní účastníci odvolací návrh nepodali. K doručenému odvolaniu sa prostredníctvom svojej advokátky písomne vyjadril iba povinný 1. Poukázal na to, že Okresný súd Galanta v preskúmavanom uznesení rozhodoval v intenciách záväzného právneho názoru vyjadreného v uznesení Krajského súdu v Trnave č.k. 24CoE/201/2012 zo dňa 14.5.2013. Oprávnený sa mýli, ak sa nazdáva, že dôvodom pre zastavenie exekúcie je označenie odporcov v singulári alebo pluráli. Krajský súd v Trnave ako i Okresný súd Galanta nevidel problém v tom, či súd hovoril o odporcoch alebo o odporcovi, ale v tom, že zo súdneho titulu nie je zrejmé, ktorému žalovanému a v akom vymedzení rozsahu plnenia mienil Okresný súd v Galante v roku 1996 uložiť povinnosť. A k argumentu, že dôvodom zastavenia bola chýbajúca doložka vykonateľnosti predmetného exekučného titulu uviedol, že je pravdou, že Okresný súd Galanta spomenul absenciu doložky vykonateľnosti, k tomu ale dodal, že exekučný súd nie je doložkou viazaný. Okresný súd teda nezastavil exekúciu preto, že by mu táto doložka chýbala, len vysvetľoval svoje myšlienkové postupy a zistenia pri hodnotení formálnej a najmä materiálnej stránky vykonateľnosti. Vzhľadom na uvedené žiadal, aby odvolací súd v celom rozsahu napadnuté rozhodnutie ako vecne správne potvrdil. Zároveň vyčíslil ďalšie trovy právneho zastúpenia povinného 1 sumou 514,25 Eur. Krajský súd v Trnave ako súd odvolací (§ 10 ods. 1 O.s.p.), po zistení, že odvolanie bolo podané včas (§ 204 ods. 1 O.s.p.), oprávnenou osobou - účastníkom konania (§ 37 ods. 1 Exekučného poriadku v spojení s § 201 O.s.p.), proti rozhodnutiu, proti ktorému je odvolanie prípustné (§ 58 ods. 4 v spojení s § 57 ods. 1 písm. g) O.s.p.), preskúmal napadnuté rozhodnutie v medziach daných rozsahom a dôvodmi odvolania (§ 212 ods. 1 O.s.p.), postupom bez nariadenia odvolacieho pojednávania (§ 214 ods. 2 O.s.p.) a dospel k záveru, že odvolaniu oprávneného nie je dôvodné a sú splnené podmienky pre potvrdenie napadnutého uznesenia prvostupňového súdu pre jeho vecnú správnosť v zmysle § 219 O.s.p. Predmetom odvolacieho konania s poukazom na odôvodnenie preskúmavaného uznesenia v spojení s odvolacou argumentáciou oprávneného je vyriešiť otázku, či predmetný platobný rozkaz Okresného súdu Galanta č.k. 1Rob/778/96 zo dňa 20.9.1996 je spôsobilým a materiálne vykonateľným exekučným titulom. Keďže potom v tomto smere nedošlo k žiadnej zmene skutkových okolností daného prípadu, keď oprávnený nepreukázal a odvolací súd ani dopytom u Okresného súdu Galanta nezistil, že by medzičasom došlo k vydaniu opravného uznesenia vo vzťahu k predmetnému exekučnému titulu v zmysle § 164 O.s.p., nebol dôvod, aby odvolací súd zmenil svoje názory vyslovené v predchádzajúcom zrušujúcom uznesení č.k. 24CoE/201/2012-258 zo dňa 14.5.2013. Odvolací súd preto rovnako ako vtedy poukazuje na to, že: Z obsahu spisu bolo zistené, že exekučným titulom v danej veci je platobný rozkaz Okresného súdu Galanta zo dňa 20.9.1996 č.k. 1Rob 778/96, ktorý nadobudol právoplatnosť i vykonateľnosť dňa 26.10.1996. Z platobného rozkazu vyplýva, že navrhovateľom bola Poľnobanka a.s., Bratislava, filiálka Trnava a odporcovia boli štyria v 1. rade C. Y. (tu povinný 1), v 2. rade H. J. (tu povinný 2), v 3. rade T. J. (v tomto konaní vystupujú jej právni nástupcovia) a v 4. rade J. I. (tu odporkyňa 4). Výrok daného platobného rozkazu znie: „Ukladá odporcovi, aby do 15 dní odo dňa doručenia platobného rozkazu zaplatil navrhovateľovi sumu 700.000,- Sk s 33% ročným úrokom z omeškania od 21.2.1995 do zaplatenia a trovy konania 28.000,- Sk alebo aby v tej istej lehote podal odpor s odôvodnením na tomto súde vo veci samej“. Vo vykonávanom rozhodnutí, ktoré je v danom prípade exekučným titulom, v záhlaví sú teda uvedení štyria odporcovia a vo výrokovej časti platobného rozkazu je stanovená povinnosť iba jednému z nich, pričom nie je zrejmé ktorému a to bez akéhokoľvek vymedzenia rozsahu ich plnenia. Aj pre účely exekučného konania je potrebné vychádzať z právnej úpravy spoločenstva účastníkov podľa ust. § 91 O.s.p., ktoré umožňuje, aby na jednej alebo i na oboch sporných stranách vystupovalo viacero subjektov. Ak tomu tak je, hovoríme o procesnom spoločenstve. Podľa toho, či je v danej veci viac oprávnených alebo povinných, rozlišujeme spoločenstvo aktívne alebo pasívne. Občiansky súdny poriadok rozlišuje aj samostatné a nerozlučné spoločenstvo účastníkov konania. V prípade samostatného spoločenstva v zmysle § 91 ods. 1 O.s.p. koná každý z účastníkov sám za seba, jeho procesné úkony nemajú žiadny vplyv na práva a povinnosti ostatných účastníkov na tej istej procesnej strane a jeho práva a povinnosti sú nezávislé od práv a povinností ostatných spoločníkov. O nerozlučné spoločenstvo v zmysle § 91 ods. 2 O.s.p. ide vtedy, keď z hľadiska hmotnoprávneho je predmetom konania právo alebo povinnosť nedeliteľnej povahy a je potrebné, aby sa účinok rozsudku vzťahoval spoločne na všetkých účastníkov. Pri nerozlučnom spoločenstve potom platia úkony jedného zo spoločníkov aj za ostatných. Dôsledky nerozlučného spoločenstva vyplývajú z hmotnoprávneho vzťahu účastníkov bez zreteľa na ich vôľu. Pre účely exekučného konania je potrebné niektoré otázky plurality subjektov riešiť výkladom. Exekučný titul môže znieť i na povinnosť viacerých povinných. Pri pasívnej solidarite má oprávnený možnosť domáhať sa celého plnenia voči ktorémukoľvek povinnému. Ten povinný, ktorý splní celý dlh, má samozrejme právo voči ostatným povinným domáhať sa zaplatenia toho, čo splnil za nich z titulu bezdôvodného obohatenia. Ak podiel spoločne zaviazaných povinných nie je v exekučnom titule uvedený a nie je vyslovená solidárna zodpovednosť, v tomto prípade sa má za to, že dlh povinných je delený a oprávnený sa môže s úspechom domáhať na každom povinnom plnenia iba v rozsahu podielu pripadajúceho na povinného. V zmysle § 155 ods. 1 O.s.p. obsah rozhodnutia vo veci samej vysloví súd vo výroku rozsudku. Podľa § 159 ods. 2 O.s.p. potom iba výrok právoplatného rozsudku je záväzný pre účastníkov a pre všetky orgány; ak je ním rozhodnuté o osobnom stave, je záväzný pre každého. Vykonateľnosťou sa rozumie možnosť vynútiť podrobenie sa súdnemu rozhodnutiu, prípadne inému exekučnému titulu, ak ten, ktorý mal povinnosť plniť, dobrovoľne neplnil. Zo samotného pojmu „vykonateľnosť“ je zrejmé, že ním treba rozumieť právo vykonať iba to, čo ukladá vykonateľné rozhodnutie. To, čo vo vykonávanom rozhodnutí nie je uvedené, nemožno v exekúcii vykonať. Predpoklady vykonateľnosti rozhodnutia sú predpoklady formálnej vykonateľnosti a materiálnej vykonateľnosti. Pod formálnymi predpokladmi vykonateľnosti sa rozumejú predpoklady stanovené právnou úpravou upravujúcou tvorbu exekučného titulu. Pod materiálnymi predpokladmi vykonateľnosti rozumieme požiadavky kladené na exekučný titul spočívajúce v jednoznačnom určení oprávneného a povinného, presné určenie obsahu práv a povinností vrátane rozsahu plnenia a stanovenia lehoty na plnenie. Exekučný súd pri hodnotení predpokladov na vydanie poverenia na vykonanie exekúcie pritom nie je viazaný doložkou vykonateľnosti, ktorou je opatrený exekučný titul (porovnaj R 4/2000). Súdna exekúcia pritom môže byť nariadená len na základe titulu, ktorý je vykonateľný tak po stránke formálnej, ako i materiálnej. Ak bude exekúcia podľa titulu, ktorý tieto požiadavky nespĺňa, aj napriek tomu nesprávne nariadená, musí byť v každom štádiu konania i bez návrhu zastavená (R 58/1997, ZSP č. 15/1997, 3Cdo 164/1996). S poukazom na vyššie uvedené je zrejmé, že predmetný platobný rozkaz, ktorý je v danej veci exekučným titulom, nespĺňa požiadavky materiálnej vykonateľnosti, keďže neobsahuje presné vymedzenie povinností každého zo štyroch odporcov, ani presný rozsah a obsah ich plnenia. Naopak napriek štyrom odporcom zaväzuje na plnenie výlučne „odporcu“ bez uvedenia ktorého z nich a v akom rozsahu. Z toho vyplýva, že výroku exekučného titulu chýba presné označenie povinnej, resp. povinných osôb, keď napriek tomu, že v konaní boli účastníkmi štyria odporcovia, označuje ako povinnú osobu iba „odporcu“ a nemožno ani v súvislosti so záhlavím exekučného titulu vyložiť o ktorého odporcu sa jedná, pričom exekučný titul súčasne neobsahuje výrok ohľadne povinnosti ostatných odporcov. Ak má byť ale výrok určitý a vykonateľný, musí nielen presne a určite vymedzovať predmet plnenia, ale zároveň musí i presne a nezameniteľne identifikovať účastníkov konania. Vzhľadom k tomu, že vykonávaný exekučný titul vo svojom výroku postráda presnú individualizáciu povinného a robí ho tak nezrozumiteľným, je túto chybu možné opraviť iba s použitím § 164 O.s.p. vydaním opravného uznesenia v základnom konaní. Keďže vykonávaný exekučný titul nemá základnú náležitosť materiálnej vykonateľnosti a to presnú individualizáciu povinného resp. povinných k plneniu a jasné a presné vymedzenie jeho - ich povinnosti k plneniu, nemôže byť vykonateľným a nemôže byť ani podkladom pre nariadenie exekúcie. Ak napriek tomu bola exekúcia nesprávne nariadená, musí byť v každom štádiu exekučného konania a to i bez návrhu zastavená (§ 57 ods. 1 písm. a) resp. písm. g) Exekučného poriadku, - porovnaj mutatis mutandis rozhodnutia NS SR 5Cdo 7/2010, NS ČR 20Cdo 3203/2006, R 21/1981). S poukazom na vyššie uvedenú argumentáciu potom prvostupňový súd postupoval správne, ak s použitím § 57 ods. 1 písm. g) Exekučného poriadku predmetnú exekúciu vyhlásil za neprípustnú, pretože je tu daný dôvod, pre ktorý exekúciu nemožno vykonať a to absencia materiálne vykonateľného exekučného titulu a zároveň ju zastavil. Odvolací súd preto napadnuté uznesenie súdu prvého stupňa ako vo výroku vecne správne s použitím § 219 ods. 1 O.s.p. potvrdil. O prípadnej náhrade trov tohto odvolacieho konania bude rozhodnuté s poukazom na ust. § 224 ods. 4 O.s.p. súdom prvého stupňa. Senát krajského súdu toto rozhodnutie prijal pomerom hlasov 3:0. Poučenie: Proti tomuto uzneseniu nie je možné podať odvolanie.

Zdroj: KAUZIS.SK – https://www.kauzis.sk/judikatura/r/ECLI:SK:KSTT:2014:2397899314.3 (dáta aktuálne k 13. 11. 2026). Záväzné je znenie zverejnené súdom.




